Video: Spoedvraatresies tussen superfiets, super­motors, F1-motor en vliegtuieSkermgreep uit die video Drie supermotors, ŉ superfiets, ŉ Formule 1-motor, ŉ privaat vliegtuig en ŉ vegvliegtuig het mekaar onlangs die stryd aangesê tydens ŉ tegnologiefees. Die wedren het op 20 September op ŉ 400 meter lange aanloopbaan by die nuwe internasionale lughawe in Istanbul in Turkye plaasgevind. Die vyf bestuurders het op die stuk pad gery terwyl die vegvliegtuig en privaat vliegtuig langs hulle opgestyg het. Dié geskiedkundige wedren was deel van die lugvaart-, ruimte- en tegnologiefees wat in Oktober by dié lughawe gehou word as deel van sy amptelike opening. ŉ Kawasaki H2R-motorfiets, Tesla P100DL, Aston Martin New Vantage en Lotus Evora GT 430 het onder andere deelgeneem. Jake Dennis, Britse Formule 1-bestuurder agter die stuur van die Red Bull Formule 1-motor, het aanvanklik gelyk of hy met die louere sal wegstap, maar Supersport-wêreldkampioen Kenan Sofuoglu, van Turkye, het uiteindelik met sy Kawasaki H2R eerste oor die wenstreep gejaag. Dennis in die F1-motor was tweede en Solo Turk se F16-vegvliegtuig in die derde plek. Emma Kimilainen, professionele renjaer van Finland, het vierde oor die wenstreep gejaag met haar Tesla P100DL. Turkse tydrenjaer en Red Bull-atleet Yagiz Avci was agter die stuur van die Aston Martin New Vantage en motorfietsryer Toprak Razgatlioglu het die Lotus Evora GT 430 bestuur. Die 34-jarige wenner Sofuoglu het in Junie vanjaar met ŉ politieke loopbaan in Turkye begin ná hy sy uittrede uit motorfietswedrenne aangekondig het. https://youtu.be/NM09yc0eyH0 Klik hier as die video nie direk in jou webblaaier speel nie